Ministru kabineta instrukcijas projekta

**"Kārtība, kādā valsts tiešās pārvaldes iestādes ievieto informāciju tiešās pārvaldes iestāžu datubāzē" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma 72.panta pirmās daļas 2.punkts |
| 2. | Pašreizējā situācija un problēmas | Valsts kanceleja ir izveidojusi un uztur tiešās pārvaldes iestāžu datubāzi, kuras izveidošanas mērķis ir uzkrāt visu informāciju par valsts tiešo pārvaldi vienā publiski pieejamā vietā, nodrošināt iespēju nepārtraukti papildināt informāciju un paplašināt tās atlases iespējas, pārbaudīt un aktualizēt informāciju, nodrošināt tās publisku ticamību.Līdz 2010.gada 1.jūlijam tiešās pārvaldes iestāžu datubāzes uzturēšanas regulējumu noteica Ministru kabineta 2006.gada 24.janvāra instrukcija "Kārtība, kādā valsts tiešās pārvaldes iestādes ievieto informāciju tiešās pārvaldes iestāžu datubāzē", kas zaudēja spēku, jo 2008.gada 1.jūlijā spēku zaudēja 1993.gada 15.jūlijā pieņemtais Ministru kabineta iekārtas likums, uz kura pamata šī instrukcija bija izdota.Uz valsts pārvaldes darbības organizāciju attiecināmās normas tika iestrādātas Valsts pārvaldes iekārtas likumā, kas stājās spēkā 2003.gada 1.janvārī.Tā kā šobrīd nav spēkā normatīvā regulējuma, kas noteiktu kā Valsts kanceleja un ministrijas, kā arī Valsts kancelejas, ministriju un Ministru kabineta locekļu pakļautībā un pārraudzībā esošās iestādes ievieto informāciju tiešās pārvaldes iestāžu datubāzē, ir nepieciešams pieņemt normatīvo aktu, kas to regulētu |
| 3. | Saistītie politikas ietekmes novērtējumi un pētījumi | Instrukcijas projekts šo jomu neskar |
| 4. | Tiesiskā regulējuma mērķis un būtība | Lai nodrošinātu Valsts pārvaldes iekārtas likuma 14.panta otrajā daļā noteikto, ka datubāzi par tiešās pārvaldes iestādēm veido, pārzina un kārto Ministru kabineta noteikta tiešās pārvaldes iestāde, nepieciešams izdot Ministru kabineta instrukciju, kurā būtu noteikta kārtība, kādā darbojas tiešās pārvaldes iestāžu datubāze, un par tās darbību atbildīgā institūcija. Izdodot normatīvo aktu, kurā būtu noteikta atbildīgā institūcija un regulētas darbības, kas jāveic citām institūcijām saskaņā ar tiešās pārvaldes iestāžu datubāzes darbības nodrošināšanu, tiktu izpildīts Valsts pārvaldes iekārtas likumā noteiktais. Instrukcijas projekta "Kārtība, kādā valsts tiešās pārvaldes iestādes ievieto informāciju tiešās pārvaldes iestāžu datubāzē" mērķis ir noteikt kārtību, kādā Valsts kanceleja, ministrijas, kā arī Valsts kancelejas, ministriju un Ministru kabineta locekļu pakļautībā un pārraudzībā esošās iestādes ievieto informāciju tiešās pārvaldes iestāžu datubāzē.Instrukcijas projekts paredz, ka tiešās pārvaldes iestāžu datubāze ir pieejama noteiktā interneta vietnē visām ieinteresētajām personām jebkurā diennakts laikā. Instrukcijas projekts regulē Valsts kancelejas direktora noteiktā galvenā datubāzes administratora rīcību datubāzes darbības nodrošināšanai, kā arī ministriju un to pārraudzības un padotības iestāžu iecelto datubāzes administratoru un redaktoru darbības. Instrukcijā noteikts, kāda informācija jāievieto datubāzē, un termiņi tās ievietošanai. Instrukcijā noteiktas drošības prasības, kas jāievēro ministriju un to padotības un pārraudzības iestādēm saistībā ar pieejas tiesībām tiešās pārvaldes iestāžu datubāzei. Instrukcijas projektā ir noteikts pārejas periods 13.5.apakšpunktā minēto prasību izpildei līdz 2013.gada 30.decembrim.Instrukcijas projekta pieņemšana šīs sadaļas 2.punktā minēto problēmu pilnībā atrisinās, jo būs spēkā esošs regulējums tiešās pārvaldes iestāžu datubāzes darbības nodrošināšanai, ņemot vērā tiešās pārvaldes iestāžu datubāzes tehniskās iespējas – visos iestādes apraksta formas ieraksta laukos var ievietot saiti uz attiecīgās institūcijas mājaslapas sadaļu, kurā atrodama informācija par institūciju, vai saiti uz normatīvā akta teksta publikāciju tīmekļa vietnē www.vestnesis.lv, vai attiecīgā normatīvā akta sistematizēto tekstu tīmekļa vietnē www.likumi.lv. Papildus ir paredzētas iespējas Valsts kancelejai un ministrijām kā galvenajām tiešās pārvaldes iestādēm optimizēt savus resursus, informācijas ievietošanas pienākumu uzticot mazākam cilvēku skaitam atkarībā no konkrētās institūcijas iespējām |
| 5. | Projekta izstrādē iesaistītās institūcijas | Instrukcijas projekts un tā anotācija 2011.gada 29.septembrī (prot. Nr.38 31.§.) tika izsludināti Valsts sekretāru sanāksmē (VSS-1038) un ar Valsts sekretāru sanāksmes lēmumu bija jāsaskaņo ar Tieslietu ministriju, Finanšu ministriju, Aizsardzības ministriju, Ārlietu ministriju, Ekonomikas ministriju, Iekšlietu ministriju, Izglītības un zinātnes ministriju, Kultūras ministriju, Labklājības ministriju, Satiksmes ministriju, Veselības ministriju, Vides aizsardzības un reģionālās attīstības ministriju, Zemkopības ministriju un Korupcijas novēršanas un apkarošanas biroju. Korupcijas novēršanas un apkarošanas birojs, Labklājības ministrija, Veselības ministrija, Satiksmes ministrija un Aizsardzības ministrija instrukcijas projektu un tā anotāciju atbalstīja bez iebildumiem. Citu ministriju izteiktie iebildumi iespēju robežās ir ņemti vērā, precizējot un pilnveidojot instrukcijas projektu. Tieslietu ministrijas, Kultūras ministrijas, Izglītības un zinātnes ministrijas un Vides aizsardzības un reģionālās attīstības ministrijas iebildumi par tiešās pārvaldes iestāžu datubāzes pastāvēšanu ņemti vērā, norādot, ka Valsts kanceleja atbalsta Tieslietu ministrijas izstrādātajā koncepcijas projektā "Par vienotu institucionālo vienību un saimnieciskās darbības veicēju reģistrāciju" (VSS-1026, 15.09.2011. prot. Nr.36 32.§.) paredzēto publisko personu un iestāžu reģistra jeb saraksta izveidi, tomēr uzskata, ka līdz šāda reģistra izveidei tiešās pārvaldes iestāžu datubāzei ir jāturpina darboties, tādējādi nodrošinot Valsts pārvaldes iekārtas likumā noteikto.2011.gada 30.novembrī tika organizēta starpministriju saskaņošanas sanāksme, kurā piedalījās Ārlietu ministrijas, Satiksmes ministrijas, Vides aizsardzības un reģionālās attīstības ministrijas, Kultūras ministrijas, Izglītības un zinātnes ministrijas un Valsts kancelejas pārstāvji. Tika izskatīti šo ministriju izteiktie iebildumi un par tiem panākta vienošanās. Tieslietu ministrijas, Finanšu ministrijas, Ekonomikas ministrijas un Iekšlietu ministrijas pārstāvji uz saskaņošanas sanāksmi neieradās, līdz ar to šo institūciju izteiktajiem iebildumiem saskaņā ar Ministru kabineta 2009.gada 7.aprīļa noteikumu Nr.300 "Ministru kabineta kārtības rullis" 103.punktu ir ieteikuma raksturs. Valsts kanceleja pēc saskaņošanas sanāksmes precizēja instrukcijas projektu un tā anotāciju un 2012.gada 17.maijā nosūtīja visām ministrijām, kas sniedza sākotnējos atzinumus, piecu dienu saskaņošanai. Piecu dienu saskaņošanas laikā tika saņemts atzinums no Kultūras ministrijas, ka šī ministrija neatbalsta instrukcijas projekta tālāko virzību, jo nav ņemti vērā saskaņošanas laikā izteiktie iebildumi, tomēr saskaņošanas sanāksmē 30.11.2011. par visiem iebildumiem tika panākta vienošanās, un arī Kultūras ministrijas pārstāvis saskaņoja izteiktos iebildumus. Tieslietu ministrijas atzinumā izteiktie iebildumi (izņemot vienu, ko nav iespējams ņemt vērā, jo valsts tiešās pārvaldes iestāžu datubāzē ievietojamo informāciju nosaka Valsts pārvaldes iekārtas likuma 14.pants) un priekšlikumi ir ņemti vērā un instrukcijas projekts atbilstoši precizēts. Satiksmes ministrija izteica papildu iebildumu attiecībā uz instrukcijas 14.punktu, kas nav ņemts vērā, jo datubāzē nav plānots ievietot katru normatīvo aktu par amatpersonu iecelšanu vai atbrīvošanu no amata kādā ministrijā vai padotības iestādē, jo tāds nav datubāzē ievietotās informācijas mērķis – 14.punkts paredz datubāzē ievietot kopējo iestādes amatpersonu sarakstu, lai attiecīgi vienā dokumentā vai vietnē, ja institūcija izmanto iespēju ievietot saiti uz iestādes mājaslapu, ieinteresētā persona varētu iepazīties ar kopējo iestādes amatpersonu sarakstu, nevis ar atsevišķiem normatīvajiem aktiem par iestādes amatpersonu iecelšanu vai atbrīvošanu no amata  |
| 6. | Iemesli, kādēļ netika nodrošināta sabiedrības līdzdalība | Normatīvā akta projektam nav tiešas ietekmes uz sabiedrību, jo informācijas ievietošana un aktualizēšana tiešās pārvaldes iestāžu datubāzē ir valsts pārvaldes iestāžu kompetencē  |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Valsts tiešās pārvaldes iestādēs nodarbinātie (aptuveni 38 tūkstoši) |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Visa sabiedrība kopumā, kas izmanto tiešās pārvaldes iestāžu datubāzi informācijas iegūšanai par tiešās pārvaldes iestādēm |
| 3. | Tiesiskā regulējuma finansiālā ietekme | Tiešās pārvaldes iestāžu datubāzes darbība tiek nodrošināta Valsts kancelejas un citu valsts pārvaldes iestāžu ikgadējā budžeta ietvaros. Valsts kancelejai nav pieejami līdzekļi, lai veiktu izmaiņas tiešās pārvaldes iestāžu datubāzes darbībā |
| 4. | Tiesiskā regulējuma nefinansiālā ietekme | Tiešās pārvaldes iestāžu datubāzē ievietojamā informācija tiks aktualizēta un papildināta līdzšinējā kārtībā, tādējādi neuzliekot tiešās valsts pārvaldes iestādēm papildu slogu |
| 5. | Administratīvās procedūras raksturojums | Tiešās pārvaldes iestāžu datubāzē paredzēts uzkrāt vispārēju raksturojošo informāciju par visām tiešās pārvaldes iestā­dēm – ministrijām un to pakļautības un padotības iestādēm. Tiešās pārvaldes iestāžu datubāzē uzkrājamo informāciju nosaka Valsts pārvaldes iekārtas likums. Minētajā likumā noteikts, ka tiešās pārvaldes iestādes datubāzē par katru institūciju tiek ievietota šāda publiski pieejama informācija:1) iestādes nosaukums, padotība, kompetence; 2) iestādes atrašanās vieta, telefons un citi saziņas līdzekļi, apmeklētāju pieņemšanas laiks; 3) iestādes struktūra; 4) iestādes nolikums un reglaments; 5) amatpersonu saraksts; 6) iestādei saistošie un tās izdotie iekšējie normatīvie akti; 7) iestādes darbību konkrētā jomā tieši regulējošo ārējo normatīvo aktu saraksts; 8) publiskie pārskati. Visu šo informāciju tiešās pārvaldes iestāžu atbildīgie darbinieki paši ievada tiešās pārvaldes iestāžu datubāzē, pamatojoties uz tiem dotajām pieejas tiesībām. Instrukcijas projekts paredz, ka ministrijas informāciju par ministriju un to pakļautības un padotības iestāžu atbildīgajām amatpersonām darbam ar tiešās pārvaldes iestāžu datubāzi Valsts kancelejai iesniedz dokumentu aprites un uzdevumu kontroles sistēmā (DAUKS). Kā arī instrukcijas projekts nosaka, ka institūcijas var izmantot iespējas veidot saiti uz normatīvā akta teksta publikāciju tīmekļa vietnē www.vestnesis.lv vai attiecīgā normatīvā akta sistematizēto tekstu tīmekļa vietnē www.likumi.lv, tādējādi nodrošinot tādas informācijas pieejamību tiešās pārvaldes iestāžu datubāzē, kura jau vienreiz ir publicēta, ir patiesa un aktuāla |
| 6. | Administratīvo izmaksu monetārs novērtējums | Administratīvo izmaksu monetārs novērtējums nav veikts |
| 7. | Cita informācija | Nav |

Anotācijas III, IV, V, VI sadaļa – projekts šo jomu neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Valsts tiešās pārvaldes iestādes |
| 2. | Projekta izpildes ietekme uz pārvaldes funkcijām  | Instrukcijas projekta izpilde tiks nodrošināta anotācijas VII sadaļas 1.punktā minēto institūciju līdzšinējo funkciju ietvaros |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Instrukcijas projekts šo jomu neskar |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Instrukcijas projekts šo jomu neskar |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Instrukcijas projekts šo jomu neskar |
| 6. | Cita informācija | Nav |

Ministru prezidents V.Dombrovskis

Iesniedzējs:

Ministru prezidents V.Dombrovskis

Vizē:

Valsts kancelejas direktore E.Dreimane

22.06.2012 12:43

1447

Legzdiņa-Joja 67082904

zane.legzdina@mk.gov.lv